
Special Olympics Hellas και Δήμος Κω: 
Συνδιοργανώνουν για δεύτερη χρονιά τους 
Πανελλήνιους Αγώνες Ποδηλασίας Special Olympics

[bookmark: _Hlk118114290]Τα Special Olympics Hellas και ο Δήμος Κω συνδιοργανώνουν τους ετήσιους Πανελλήνιους Αγώνες Ποδηλασίας Special Olympics στην Κω, το νησί του ποδηλάτου για όλους. Οι Αγώνες υλοποιούνται 16-19 Οκτωβρίου με την συνεργασία του «Σβουρένειου Κ.Δ.ΑΠ. ΜΕΑ Δήμου Κω», της Ελληνικής Αστυνομίας και του Ερυθρού Σταυρού. Οι Αγώνες έχουν θεσμοθετηθεί επίσημα από τη Συμφωνία που έχουν υπογράψει τα Special Olympics Hellas με τον Δήμο Κω, δημιουργώντας μία γόνιμη και θερμή συνεργασία εμπιστοσύνης τα τελευταία χρόνια.
Στους Αγώνες πρόκειται να λάβουν μέρος 80 αθλητές και αθλήτριες των Special Olympics από τα Προπονητικά Προγράμματα Special Olympics Αττικής, Καλύμνου, Καστοριάς, Κοζάνης, Κομοτηνής, Κω, Λευκάδας, Πάτρας και Χαλκίδας, με την υποστήριξη των προπονητών τους. 
Η Τελετή Έναρξης των Αγώνων θα πραγματοποιηθεί την Παρασκευή 16 Οκτωβρίου και ώρα 19:00 στην Πλατεία Ελευθερίας. Την έναρξη θα κηρύξει ο Πρόεδρος των Special Olympics Hellas, κ. Διονύσιος Κοδέλλας, παρουσία του Δημάρχου Κω, κ. Θεοδόση Νικηταρά. Το Πρόγραμμα της Τελετής θα περιλαμβάνει παρέλαση των αποστολών, πολιτιστικά  δρώμενα από τους Συλλόγους του Δήμου και εντυπωσιακή λαμπαδηδρομία με ποδήλατα, η οποία θα σηματοδοτήσει και επίσημα την έναρξη των αγώνων. Το αγωνιστικό θα πραγματοποιηθεί την επόμενη ημέρα, Σάββατο 18 Οκτωβρίου, στην Ακτή Κουντουριώτου όπου οι αθλητές και οι αθλήτριες θα λάβουν μέρος σε δύο αγωνίσματα ανδρών-γυναικών (1 χλμ. και 2 χλμ.). Την ίδια μέρα το απόγευμα η Μαρίνα της Κω θα φιλοξενήσει δείπνο με όλους τους συμμετέχοντες των Αγώνων.  
Επιπλέον, στο πλαίσιο της Ιπποκρατικής Εβδομάδας θα διεξαχθεί την Κυριακή 19 Οκτωβρίου, αγώνας δρόμου στο Διεθνές Ιπποκράτειο Ίδρυμα Κω, όπου θα τρέξουν μαθητές από σχολεία γενικής και ειδικής εκπαίδευσης της Κω, καθώς και αθλητές των Special Olympics. 
Ουσιαστική είναι η υποστήριξη του Ομίλου Attica, Χρυσού Χορηγού των Special Olympics Hellas, ο οποίος φροντίζει όχι μόνο για την ασφαλή μετακίνηση των αποστολών, αλλά και για την υποστήριξη του προπονητικού προγράμματος στην Κω. 


Λίγα λόγια για τα Special Olympics Hellas:
Τα Special Olympics Hellas ανήκουν στο Παγκόσμιο Κίνημα των Special Olympics, το οποίο εδώ και μισό αιώνα εκτείνεται σε παραπάνω από 190 χώρες ανά την Υφήλιο, έχοντας κεντρικό του στόχο την ένταξη των ατόμων με νοητική αναπηρία μέσω του αθλητισμού. Εδώ και 38 χρόνια αγωνίζονται για την υπεράσπιση των δικαιωμάτων των ατόμων με νοητική αναπηρία στον αθλητισμό, υλοποιώντας πολυάριθμα καινοτόμα αθλητικά, εκπαιδευτικά και πολιτιστικά προγράμματα, τα οποία αγκαλιάζουν τους αθλητές των Special Olympics και τις οικογένειες τους. Το 2022 με τη σχετική διάταξη νόμου αναγνωρίστηκαν σε Ομοσπονδία. Από το 2024, τα Special Olympics εφαρμόζουν Σύστημα Διαχείρισης Ποιότητας σύμφωνα με τις απαιτήσεις του Προτύπου ISO 9001:2015 και σύμφωνα με την ισχύουσα Εθνική και Ευρωπαϊκή νομοθεσία.

